**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί της Πρόσβασης στο Επάγγελμα του Οδικού Μεταφορέα (Τροποποιητικός) Νόμος του 2024»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρίστος Ορφανίδης

 Φωτεινή Tσιρίδου Χρύσανθος Σαββίδης

 Δημήτρης Δημητρίου Σταύρος Παπαδούρης

Πρόδρομος Αλαμπρίτης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν την 1η και στις 29 Φεβρουαρίου 2024, καθώς και στις 14 και την 21η Μαρτίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Τμήματος Οδικών Μεταφορών του ίδιου υπουργείου, της Νομικής Υπηρεσίας της Δημοκρατίας, των συνδικαλιστικών οργανώσεων «Παγκύπρια Εργατική Ομοσπονδία» (ΠΕΟ) και «Συνομοσπονδία Εργαζομένων Κύπρου» (ΣΕΚ), των εργοδοτικών οργανώσεων «Ομοσπονδία Εργοδοτών και Βιομηχάνων» (ΟΕΒ), «Κυπριακό Εμπορικό και Βιομηχανικό Επιμελητήριο» (ΚΕΒΕ) και «Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών» (ΓΣ ΠΟΒΕΚ), καθώς και του Κυπριακού Φορέα Εφοδιαστικής Αλυσίδας «ΚΥΦΕΑΣ».

 Η συνδικαλιστική οργάνωση «Δημοκρατική Εργατική Ομοσπονδία Κύπρου» (ΔΕΟΚ), παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης τα μέλη της κ. Γιαννάκης Γαβριήλ και Ηλίας Μυριάνθους.

 Σκοπός του προτεινόμενου νόμου είναι η τροποποίηση του περί της Πρόσβασης στο Επάγγελμα του Οδικού Μεταφορέα Νόμου, ώστε να εναρμονιστεί η εθνική νομοθεσία με την Οδηγία (ΕΕ) 2022/738 του Ευρωπαϊκού Κοινοβουλίου και του Συμβουλίου της 6ης Απριλίου 2022 σχετικά με την τροποποίηση της Οδηγίας 2006/1/ΕΚ για τη χρησιμοποίηση μισθωμένων οχημάτων χωρίς οδηγό στις οδικές εμπορευματικές μεταφορές.

 Ειδικότερα, με τις προτεινόμενες διατάξεις παραχωρείται η δυνατότητα χρήσης σε οποιοδήποτε κράτος μέλος μισθωμένων οχημάτων για σκοπούς μεταφοράς εμπορευμάτων τα οποία έχουν τεθεί σε κυκλοφορία βάσει νομοθεσίας άλλου κράτους μέλους.

 Σύμφωνα με την εισηγητική έκθεση που συνοδεύει το νομοσχέδιο, η πιο πάνω ρύθμιση εκτιμάται ότι θα επιφέρει μεταξύ άλλων περιβαλλοντικά και οικονομικά οφέλη. Συγκεκριμένα, αναμένεται ότι θα βελτιώσει την ανταγωνιστικότητα των επιχειρήσεων μέσω της μείωσης του κόστους των εμπορευμάτων, της αντιμετώπισης των βραχυπρόθεσμων, εποχικών ή προσωρινών κορυφώσεων της ζήτησης, καθώς και μέσω της αντιμετώπισης των προβλημάτων αντικατάστασης ελαττωματικών οχημάτων. Παράλληλα, διασφαλίζεται η συμμόρφωση με τις αναγκαίες απαιτήσεις ασφάλειας και η ύπαρξη κατάλληλων συνθηκών εργασίας για τους οδηγούς.

 Σημειώνεται ότι η προθεσμία εναρμόνισης της Δημοκρατίας με την πιο πάνω Οδηγία, η οποία καθορίζεται στο άρθρο 2 αυτής, παρήλθε στις 6 Αυγούστου 2023. Συναφώς, η Ευρωπαϊκή Επιτροπή λόγω της μη έγκαιρης εναρμόνισης απέστειλε ήδη στη Δημοκρατία προειδοποιητική επιστολή, ημερομηνίας 27 Σεπτεμβρίου 2023, και Αιτιολογημένη Γνώμη, ημερομηνίας 13 Μαρτίου 2024. Σημειώνεται περαιτέρω ότι το υπό εξέταση νομοσχέδιο κατατέθηκε στη Βουλή στις 18 Ιανουαρίου 2024.

 Στο πλαίσιο της εξέτασης του νομοσχεδίου ενώπιον της επιτροπής ο εκπρόσωπος του Τμήματος Οδικών Μεταφορών, αφού ανέλυσε τις προτεινόμενες ρυθμίσεις, επισήμανε ότι γενικά εκτιμάται πως θα είναι ασύμφορο για τους Κυπρίους ιδιώτες να χρησιμοποιούν οχήματα μεταφοράς από άλλα κράτη μέλη.

 Οι εκπρόσωποι των συνδικαλιστικών οργανώσεων «ΠΕΟ» και «ΣΕΚ», παρ’ όλο που επισήμαναν ότι δεν φέρουν ένσταση σε ό,τι αφορά εν γένει στην εναρμόνιση του εθνικού νομοθετικού πλαισίου με το ευρωπαϊκό κεκτημένο, εντούτοις εξέφρασαν επιφυλάξεις αναφορικά με τις προτεινόμενες ρυθμίσεις για τους όρους εργασίας των οδηγών των μισθωμένων οχημάτων, ενώ παράλληλα τόνισαν την ελλιπή διαβούλευση με το υπουργείο στο στάδιο της ετοιμασίας του νομοσχεδίου.

 Οι εκπρόσωποι των εργοδοτικών οργανώσεων «ΟΕΒ» και «ΚΕΒΕ» και του Κυπριακού Φορέα Εφοδιαστικής Αλυσίδας «ΚΥΦΕΑΣ» εξέφρασαν επίσης επιφυλάξεις για τον τρόπο και το περιεχόμενο εναρμόνισης που εισηγείται το αρμόδιο υπουργείο και ζήτησαν όπως διεξαχθεί περαιτέρω διαβούλευση, ιδίως σε ό,τι αφορά στα σημεία που παραχωρείται διακριτική ευχέρεια στα κράτη μέλη.

 Ο εκπρόσωπος της ΠΟΒΕΚ, τόσο γραπτώς με επιστολή ημερομηνίας 30 Ιανουαρίου 2024 όσο και προφορικώς ενώπιον της επιτροπής, εξέφρασε τις διαφωνίες τους με τις προτεινόμενες ρυθμίσεις σημειώνοντας ότι, σε μια περίοδο κατά την οποία παρατηρείται υπερφόρτωση του τομέα των μεταφορών και που τα υφιστάμενα δεδομένα σε ό,τι αφορά τα μισθωμένα οχήματα είναι υπό εξέταση, ώστε να εξευρεθούν τρόποι απόσυρσής τους από την κυκλοφορία, η Δημοκρατία δεν πρέπει να προωθεί ρυθμίσεις που να επιτρέπουν την όξυνση του όλου προβλήματος.

 Η εκπρόσωπος της Νομικής Υπηρεσίας της Δημοκρατίας επισήμανε ότι το περιεχόμενο των σχετικών ευρωπαϊκών Οδηγιών είναι δεσμευτικό και η Δημοκρατία οφείλει να συμμορφωθεί με αυτό.

 Η επιτροπή, λαμβάνοντας υπόψη όλα τα πιο πάνω, κάλεσε το αρμόδιο υπουργείο όπως προβεί σε περαιτέρω διαβούλευση με τους πιο πάνω αρμόδιους φορείς για το όλο θέμα και ενημερώσει σχετικά την επιτροπή για την έκβαση αυτής.

 Συναφώς, το αρμόδιο υπουργείο κατέθεσε στην επιτροπή αναλυτικό υπόμνημα με τις θέσεις των πιο πάνω οργανώσεων, τις οποίες παρουσίασε ενώπιον της επιτροπής, επισημαίνοντας ότι η εκτελεστική πλευρά εμμένει στις θέσεις της όπως αυτές εκφράζονται στο εν λόγω νομοσχέδιο.

 Παράλληλα, η ΠΟΒΕΚ με επιστολή της, ημερομηνίας 22 Φεβρουαρίου 2024, επισήμανε ότι εξακολουθεί να διαφωνεί με τις προτεινόμενες ρυθμίσεις της εκτελεστικής εξουσίας.

 Στο στάδιο της κατ’ άρθρο συζήτησης του νομοσχεδίου η επιτροπή κάλεσε τη Νομική Υπηρεσία της Δημοκρατίας να εξετάσει τον τρόπο και το περιεχόμενο εναρμόνισης άλλων κρατών μελών, ιδίως ως προς τον χειρισμό της διακριτικής ευχέρειας που παραχωρεί η ευρωπαϊκή Οδηγία για την εφαρμογή των προνοιών της, καθώς και το ενδεχόμενο όπως η Δημοκρατία εξαιρέσει συγκεκριμένο τομέα μεταφορών από τις προτεινόμενες ρυθμίσεις. Συναφώς, η εκπρόσωπος της Νομικής Υπηρεσίας της Δημοκρατίας απέστειλε σχετικό υπόμνημα, στο οποίο επισημαίνεται ότι η σχετική Οδηγία δεν παραχωρεί δυνατότητα εξαίρεσης οποιουδήποτε τομέα μεταφορών και, σε περίπτωση που η Δημοκρατία προχωρήσει σε τέτοια εξαίρεση, πρέπει να διασφαλίσει ότι αυτή είναι σύμφωνη με την αρχή της ίσης μεταχείρισης. Ως εκ τούτου, πρέπει να αιτιολογήσει δεόντως και αντικειμενικά την επιλογή της αυτή με πειστικά στοιχεία τα οποία να αποδεικνύουν ότι τα μοναδικά χαρακτηριστικά ενός τομέα συμβάλλουν άμεσα σε θεμιτό στόχο που δεν μπορεί να αντιμετωπιστεί επαρκώς με γενικότερα μέτρα. Εν προκειμένω, όπως σημειώνεται στο ίδιο υπόμνημα, ο θεμιτός στόχος της υπό εξέταση Οδηγίας είναι η άμβλυνση των φορολογικών στρεβλώσεων που προκύπτουν από τα διαφορετικά επίπεδα φορολόγησης των οδικών μεταφορών στην Ευρωπαϊκή Ένωση, παραχωρώντας παράλληλα τη δυνατότητα για επιβολή ορισμένων περιορισμών. Σημειώνεται ότι στο πιο πάνω υπόμνημα παρατίθενται και αποσπάσματα από αντίστοιχες ρυθμίσεις που ισχύουν στην Ελλάδα, στην Ιρλανδία, στη Σουηδία, στην Πορτογαλία και στη Φινλανδία, ενώ παράλληλα επισημαίνεται ότι δεν κατέστη εφικτό να εντοπιστούν οι αντίστοιχες ρυθμίσεις που αφορούν τη Μάλτα.

 Σημειώνεται ότι η επιτροπή στο πλαίσιο της μελέτης και επεξεργασίας του κειμένου του νομοσχεδίου επέφερε σ’ αυτό ορισμένες επιμέρους λεκτικές και νομοτεχνικές διορθώσεις.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου κατά τη συζήτησή του στην ολομέλεια του σώματος.

2 Απριλίου 2024

Αρ. Φακ.: 23.01.065.018-2024

GA/ΠΚ/ΧΧΡ/ΓΜ